ดอกเบี้ยลดลงทุน6เดือนบลจ.ให้3.2%
แอสเซท พลัส คาดผลตอบแทนพันธบัตรยังลงต่อ เหตุกังวลยุโรปหวั่นแบงก์ชาติลดดอกเบี้ย บลจ.ขายกองตราสารหนี้ 6 เดือน ให้ 3.15-3.2% ต่อปี
12 มิ.ย. 2555

แอสเซท พลัส คาดผลตอบแทนพันธบัตรยังลงต่อ เหตุกังวลยุโรปหวั่นแบงก์ชาติลดดอกเบี้ย บลจ.ขายกองตราสารหนี้ 6 เดือน ให้ 3.15-3.2% ต่อปี
น.ส.ฤดี ปติอารยกุล ผู้จัดการกองทุนอาวุโส บริษัทหลักทรัพย์จัดการกองทุน (บลจ.) แอสเซท พลัส คาดว่า อัตราผลตอบแทนพันธบัตรรัฐบาลยังคงปรับตัวลดลงจากปัจจัยลบภายนอก ทั้งความวิตกกังวลเกี่ยวกับกลุ่มประเทศยุโรป ความไม่แน่นอนทางการเมืองในกรีซ และความกังวลในภาคสถาบันการเงินของสเปน รวมทั้งกังวลว่าธนาคารแห่งประเทศไทย (ธปท.) อาจกระตุ้นเศรษฐกิจโดยการปรับลดอัตราดอกเบี้ยนโยบาย
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บลจ.แอสเซท พลัส กล่าวว่า ยังคงแนะนำให้ลงทุนตราสารหนี้ระยะเวลา 3-6 เดือน เพื่อรอดูความชัดเจนทิศทางอัตราดอกเบี้ยและลดความเสี่ยงในการลงทุนจากปัญหาสถานการณ์ด้านการเมืองและการเงินในต่างประเทศ 
ทั้งนี้ วันที่ 13 มิ.ย. บลจ.แอสเซท พลัส เปิดขายกองทุนเปิดแอสเซทพลัสแอ็คทีฟตราสารหนี้ 1 ซึ่งในรอบนี้จะลงทุนในเงินฝากและตราสารหนี้ไทย อายุประมาณ 6 เดือน และคาดว่าจะให้ผลตอบแทนสุทธิ 3.2% ต่อปี 
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี กล่าวว่า สัปดาห์นี้เปิดเสนอขายกองทุนเปิดกรุงศรีตราสารหนี้ 6M23 อายุประมาณ 6 เดือน ลงทุนในตราสารหนี้ทั้งในประเทศและต่างประเทศ เช่น ตราสารหนี้ภาครัฐไทย สัดส่วน 8% ตั๋วแลกเงินบริษัท อยุธยา แคปปิตอล ออโต้ ลีส 24% ตั๋วแลกเงินธนาคารเกียรตินาคิน 20% เงินฝากธนาคาร Union National Bank (สหรัฐอาหรับเอมิเรตส์) 24% และตราสารหนี้ EMTN ออกโดยธนาคาร Banco Bradesco SA. 24% โดยคาดว่าจะให้ผลตอบแทน 3.15% ต่อปี